## La Generalitat commemora el 9 d’Octubre amb la música i el centenari de l’Himne de la Comunitat Valenciana com a protagonistes

*** Com a novetat destaca l’espectacle de més de 200 drons, que se suma a les activitats infantils, els concerts de bandes de música i els focs artificials en les tres províncies, entre altres
* El president de la Generalitat ha presentat la campanya amb motiu de la festivitat del 9 d’Octubre, la qual ha destacat com a “oberta i participativa per a continuar construint ponts que ens unisquen a tots”**

**València.**

El president de la Generalitat, Carlos Mazón, ha presentat la campanya institucional del 9 d’Octubre de 2025 en la qual la música i el centenari de l’aprovació de l’Himne de la Comunitat Valenciana són els protagonistes d’una festivitat “oberta i participativa”.

El cap del Consell ha donat a conéixer la programació del 9 d’Octubre en la qual es commemora el centenari de l’aprovació –per part dels alcaldes dels ajuntaments d’Alacant, Castelló de la Plana i València en maig de 1925– de l’Himne de l’Exposició de 1909 com a Himne Oficial de la Comunitat Valenciana tal com arreplega la Llei 8/1984. En este sentit, Mazón ha assegurat que la peça composta per José Serrano amb lletra de Maximiliano Thous serà un dels eixos de la campanya.

Mazón ha subratllat “el gest històric a un emblema d’una terra que ha fet de la música molt més que una senya d’identitat que ens recorda que, quan els valencians, alacantins i castellonencs ens unim, podem construir símbols duradors que ens representen a tots”.

En este sentit, ha recordat que el 95 % dels 542 municipis de la nostra regió té una banda, una agrupació de dolçaines i tabalets o una rondalla, i ha ressaltat que “el 50 % de les bandes de tota Espanya estan en la Comunitat Valenciana”.

Per a Mazón, el 9 d’Octubre és una “festa de tots per a continuar construint ponts que unisquen les nostres diferències i enfortisquen el que ens fa únics”. Per això, la Generalitat durà a terme un conjunt d’activitats per a tots els públics en les tres províncies per a reafirmar amb esta campanya esta festivitat com “l’expressió viva i real del que hem sigut, som i volem ser com a poble, que reconeix la seua història, s’unix en l’adversitat i celebra amb orgull la seua identitat compartida”, ha apuntat el president.

La festivitat s’inicia hui amb les jornades de portes obertes del Palau de la Generalitat fins al 7 d’octubre, que es completarà amb activitats infantils el 5 d’octubre a Alacant, València, Castelló de la Plana i Elx, i la projecció d’històries mapificades el 8 d’octubre sobre la torre Vella del Palau.

El president ha assenyalat que com a novetat enguany “un espectacle de més de 200 drons que, amb el títol ‘Oceans’ es durà a terme em la Ciutat de les Arts i les Ciències. A més, tindran lloc els focs artificials en la matinada del 8 al 9 d’octubre, i els concerts de bandes de música a Alacant, València, Castelló de la Plana i Elx, entre altres actes.

**Missatge de celebració, orgull i respecte**

Enguany, el concepte de la campanya, elaborada per l’agència Trumbo, se centra a crear un missatge de celebració, orgull i respecte pel que significa ser valencià, convidant a viure i sentir la nostra identitat i les nostres tradicions amb una nova mirada.

Per a fer-ho han utilitzat els colors de la senyera i la paraula ‘Vixca’, fent un gest al text original de l’himne de la Comunitat Valenciana a la qual se sumen paraules i frases literals del mateix per a redescobrir-ho. Gràficament, s’explora el cromatisme i forma de la senyera per a tindre una imatge d’esta més contemporània.

**Activitats per a tots**

Les activitats d’enguany comptaran amb la II edició del Concurs Internacional d’Històries Mapificades que es projectaran el 8 d’octubre sobre la façana de la torre Vella del Palau, que s’emmarca en el Festival Internacional de Cine Infantil de València. Així mateix, entre el 6 i el 8 d’octubre, des de les 20:00 a les 00:00 hores hi haurà una projecció 360º sobre la façana del Palau amb la imatge del cartell institucional.

El 8 d’octubre tindrà lloc un espectacle nocturn de drons des de la Ciutat de les Arts i les Ciències a on es podrà gaudir d’una exhibició de naturalesa i vida amb més de 200 drons en el cel.

De l’1 al 7 d’octubre es podrà visitar el Palau de la Generalitat en horari d’11 a 14 i de 16 a 19 hores. I del 3 al 5 d’este mateix mes es podran degustar productes tradicionals en la ‘Gastroneta’ que estarà situada en el carrer Cavallers de València.

A més, el 5 d’octubre d’11:00 hores a 14:00 hores i de 16:00 hores a 19:00 hores, es duran a terme activitats per als més xicotets. A Alacant, en la plaça Gabriel Miró es realitzarà una Fira Circense, a València en el carrer Cavallers hi haurà una Fira Medieval, a Castelló de la Plana en la plaça de les Aules tindrà lloc una Fira Kermesse, i en la plaça de Baix d’Elx es realitzarà un atelier de jocs.

**Concert de bandes de música i focs artificials**

El 9 d’octubre, tindrà lloc el concert de bandes a les 11:00 hores en la plaça Hort de Sogueros de Castelló de la Plaça, i a les 12:00 hores en el passeig de l’Esplanada d’Alacant, en la Ciutat de les Arts i les Ciències de València, i en la plaça de Baix d’Elx.

Finalment, en la matinada del 8 al 9 d’octubre es dispararan els castells de focs artificials, com a primer acte del Dia de la Comunitat Valenciana, des del port d’Alacant, el pont de Montolivet de València, entre l’Auditori i el Palau de Congressos de Castelló de la Plana i el pont del Ferrocarril d’Elx.

Fecha: 01/10/2025